ब्रेक्ब मुरः एको किताब पावलम ब्रेक्शो बाक्ब, दे शुश मुरुम मिम्नीम। तन्न का निक्शीमी लूका, का निक्शीम बारनाबास, का निक्शीम आपोल्लोस आ ब्रेक्शो बाक्ब, देंनीम। साइ ङा जोक्ब तुइक्बमी "हिब्रू किताब सुमी ब्रेक्शो बाक्बा, परमप्रभु यावेम ला तुइक्ब" दे ब्रेक्ताक्म।
गेना ब्रेक्शोः एको किताबमी यरूसलेम सहर खतम दुम्शो आ पर्बम मारेइ मब्रेक्शो बाक्त। मारदे हना तिमोथी आ पर्बम लोव़ ब्रेक्शो बाक्ब। मिनु तिमोथी ८१ ए. डी. रोमी सिजर दोमीतीयन आ सासनमी थमा सुइक्चा आ पर्बम साइक्चा पुंइसीशो बाक्त। मोपतीके ६३ नु ७० ए. डी. रोम रे ब्रेक्शो बाक्ब, देंनीम।
मार ब्रेक्शोः
१. एको किताब ङा शेंतीक लोव़ः परमप्रभु यावे आ लोव़ पाइब क्येङा येसु ख्रीस्त ठेयब बाक्ब।
परमप्रभु यावे आ स्वर्ग ङा गेय पाइब क्येङा येसु ख्रीस्त ठेयब बाक्ब।
मोसा क्येङा येसु ख्रीस्त ठेयब बाक्ब।
हारून क्येङा येसु ख्रीस्त ठेयब बाक्ब।
मेल्कीसेदेक नक खाल ङा चढ़ेब बाक्ब।
२. एको किताब ङा पतीक लोव़ः
मुर नेल्ल नु दुशा बाक्चा।
थमा सुइक्ब लोक्ब आन कली दाक्चा मप्रोनीन।
1 साइ नेसी परमप्रभु यावेमी आ लोव़ पाइब आन कली मार मार पपाइश्शा नु कोंइशा, इं किकी पिपी नु लोव़ पाइबाक्माक्त। 2 नोले ङा नाक्ती आ तौ रे पा इं कली लोव़ पाप्तु। आ तौ कली नेल्ल अधिकार गेशो बाक्त। सरीङ नु रागी नेल्ल आ तौ रे पा सेला बाक्त। भजन संग्रह २ः८; यूहन्ना १ः३; कलस्सी १ः१६ 3 आ तौ आ आफ आ सक्ति नु छेङछेङ बाक्ब। मिनु आ सक्ति ङा लोव़ पतीकेमी नेल्ल आन कली कोव़ना कोव़न बाक्ब। मेकोमी पाप क्याम्तीक गेय पने थुम्शा, नेल्ल क्येङा ठेयब मान ताइब आ ग्युरा गे निश्शो बाक्ब।
